Ir-Regolament tal-Kunsill (KE) Nru 154/2002
tal-21 ta’ Jannar 2002
li jemenda r-Regolament (KEE) Nru 2358/71 dwar l-organizzazzjoni komuni tas-suq taż-żerriegħa u li jistabilixxi l-għajnuna mogħtija lis-settur taż-żerriegħa għal marketing fl-2002/2003 u 2003/2004
IL-KUNSILL TA’ L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea, u partikolarment l-Artikolu 37 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi:
(1) L-Artikolu 3(2) tar-Regolament (KEE) Nru 2358/71 [4] jipprovdi li l-ammont ta’ l-għajnuna għandu jkun iffissat wara li tkun ikkunsidrata inter alia l-ħtieġa li jkun assigurat bilanċ bejn il-volum tal-produzzjoni meħtieġa fil-Komunità u l-ammont li jista’ jkun promoss. Mill-ħsad ta’ l-1994/1995, il-produzzjoni u l-esportazzjoni taż-żerriegħa żdiedu kostantament; barra minn hekk, il-ħażniet taż-żerriegħa fil-Komunità laħaq livell li x’aktarx jaffettwa l-bilanċ tas-suq taż-żerriegħa.
(2) Huwa għalhekk ġustifikat li jkun introdott mekkaniżmu biex jistabilizza l-produzzjoni taż-żerriegħa għajr iż-żerriegħa tar-ross, li għaliha diġa’ hemm mekkaniżmu. Il-mekkaniżmu li jistabillizza ż-żerriegħa għajr iż-żerriegħa tar-ross għandu jiffissa kwantità massima eliġibbli għall-għajnuna determinata fuq il-bażi tal-kwantità medja rappreżentattiva maħsuda matul perjodu riċenti ta’ referenza u wkoll marġni biex jikkunsidraw il-varjanzi ċikliċi li huma karatteristika tal-produzzjoni taż-żerriegħa. Huwa wkoll meħtieġ li jinħolqu l-kondizzjonijiet li jippermettu l-iżvilupp jew il-priservazzjoni ta’ setturi vijabbli ta’ produzzjoni żgħar bil-garanzija tal-kwantità minima għall-Istati Membri fejn hemm ftit jew xejn produzzjoni ta’ żerriegħa.
(3) L-Anness tar-Regolament (KEE) Nru 2358/71 jirreferi għall-varjetajiet ta’ Lolium perenne L. ta’ persistenza għolja, tard jew ftit tard, varjetajiet ġodda jew oħra u varjetajiet ta’ persistenza baxxa, ftit tard, ftit kmieni jew kmieni. Peress li l-prezzijiet għal dawk il-varjetajiet fuq is-suq estern m’għadhomx jiġġustifikaw dik id-distinzjoni, id-distinzjoni bejn it-tliet gruppi differenti tal-varjetajiet ta’ Lolium perenne L. għandha għalhekk titneħħa u rata waħda ta’ għajnuna tkun iffissata.
(4) Minħabba s-sitwazzjoni u l-prospett tas-suq tal-Komunità, il-produtturi mhumiex assigurati qligħ xieraq miż-żerriegħa mniżżla fl-Anness tar-Regolament (KEE) Nru 2358/71 li tkun promossa fis-snin ta’ promozzjoni 2002/2003 u 2003/2004. Għajnuna għall-produzzjoni għandha tingħata għal dawk iż-żerriegħa.
(5) L-Artikolu 3(2) tar-Regolament (KEE) Nru 2358/71 jipprovdi li meta l-għajnuna tkun iffissata, ikun ikkunsidrat, min-naħa waħda, il-bżonn li jkun assigurat bilanċ bejn il-produzzjoni fil-Komunità u postijiet għal din il-produzzjoni u, min-naħa l-oħra, tal-prezzijiet għal dawn il-prodotti fuq is-swieq esterni.
(6) L-applikazzjoni ta’ dawn il-kriteri jirriżultaw fl-iffissar ta’ l-għajnuna applikabbli għas-snin ta’ promozzjoni 2002/2003 u 2003/2004 fuq il-livelli preżentati fl-Anness.
(7) Il-miżuri meħtieġa għall-implimentazzjoni ta’ dan ir-Regolament għandhom ikunu addottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tniżżel il-proċeduri għall-eserċizzju tas-setgħat ta’ implimentazzjoni mogħtija lill-Kummissjoni [5].
ADDOTTA DAN IR-REGOLAMENT:
Artikolu 1
Ir-Regolament (KE) Nru 2358/71 huwa issa emendat kif ġej:
1. L-Artikolu 3 (4a) għandu jinbidel b’dan li ġej:
"4a. Il-kwantità massima taż-żerriegħa li fuqha l-għajnuna hija pagabbli lill-Komunità tkun iffissata skond il-proċedura msemmija fil-paragrafu 5. Dik il-kwantità titqassam bejn l-Istati Membri produtturi.
Il-kwantità massima taż-żerriegħa għajr iż-żerriegħa tar-ross li fuqha l-għajnuna hija pagabbli tkun daqs it-total tal-kwantitajiet relatati ma’ kull Stat Membru li huma stabiliti fuq il-bażi tal-medja massima tal-kwantitajiet maħsuda li kienu kkunsidrati għal marketing bejn l-1996/1997 u l-2000/2001, b’żieda ta’ 5 %.
Fejn il-kwantità stabilita għal Stat Membru skond it-tieni subparagrafu ma taqbiżx it-800 tunnellata metrika, kwantità addizzjonali ta’ 300 tunnellata metrika tingħata lil dak l-Istat Membru.
Jekk, għaż-żerriegħa għajr iż-żerriegħa tar-ross, is-somma totali tal-kwantitajiet li għalihom kienet applikata għajnuna fl-Istat Membru produttur teċċedi l-kwantità massima ffissata għall-Komunità, l-għajnuna titnaqqas fis-sena ta’ marketing ta’ wara f’kull Stat Membru konċernat fil-proporzjon tal-qbiż tal-kwantità nazzjonali tiegħu wara li jkunu kkunsidrati l-kwantitajiet mhux użati mill-Istati Membri. F’dan il-każ il-Kummissjoni tiffissa l-persentaġġi tat-tnaqqis applikabbli għal kull Stat Membru produttur.";
2. L-Artikolu 10 għandu jitħassar.
3. L-Artikolu 11 għandu jinbidel b’dan li ġej:
"L-Artikolu 11
1. Il-Kummissjoni tkun mgħejjuna mill-Kumitat ta’ l-Amministrazzjoni Taż-Żerriegħa (minn issa ‘l quddiem riferut bħala "l-Kumitat").
2. Meta ssir riferenza għal dan il-paragrafu, l-Artikoli 4 u 7 tad-Deċiżjoni 1999/468/KE għandhom jgħoddu.
Il-perjodu mniżżel fl-Artikolu 4(3) tad-Deċiżjoni 1999/468/KE ikun iffissat għal xahar.
3. Il-Kumitat jaddotta r-regoli tiegħu ta’ proċedura."
Artikolu 2
Għas-snin ta’ marketing 2002/2003 u 2003/2004, l-għajnuna mogħtija lis-settur taż-żerriegħa kif hemm provdut fl-Artikolu 3 tar-Regolament (KEE) Nru 2358/71 tkun iffissata fl-Anness li hawn mehmuż.
Artikolu 3
Dan ir-Regolament jidħol fis-seħħ fit-tielet ġurnata ta’ wara dik tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Jibda jgħodd mill-1 ta’ Lulju 2002.
Dan ir-Regolament għandu jorbot kollu kemm hu u applikabbli direttament fl-Istati Membri kollha.
Magħmul fi Brussel, fil-21 ta’ Jannar 2002.